Паланізацыя як працэс пашырэння польскай культуры мела прымусовыя формы. У праграме польскіх нацыянальнадэмакратычных сіл (эндэкаў) па асіміляцыі славян беларусы лічыліся найбольш падатлівымі для гэтага працэсу быццам з-за адсутнасці выразнай нацыянальнай свядомасці, слабасці культуры і мовы. Такой думкі прытрымлівалася і частка лагера пілсудчыкаў. Вялікадзяржаўная ідэя аднаўлення Рэчы Паспалітай, сфармуляваная эндэкамі, знайшла шырокую падтрымку большасці палякаў. Беларусы, як і іншыя няпольскія народы, якія быццам зведалі цывілізацыйны, культурны ўплыў Польшчы, безапеляцыйна ўключаліся ў склад польскай нацыі.